Slegs 2,5% van munisipaliteite het skoon ouditverslaeTerence Nombembe Terence Nombembe, die Ouditeur-Generaal (OG), het Dinsdag ŉ ouditverslag vrygestel wat aandui dat slegs 5% van plaaslike regeringsinstellings ‘n skoon oudit vir die laaste drie jaar gekry het. Volgens die Vryheidsfront Plus is die helfte hiervan egter munisipale entiteite soos die Johannesburgse Varsproduktemark en die Durban Marine Temapark. “Dit beteken slegs 2,5% van plaaslike regerings (stadsrade/metrorade) het ‘n skoon oudit ontvang,” het Pieter Groenewald, die Vryheidsfront Plus se woordvoerder oor samewerkende regering en tradisionele sake, Dinsdag gesê. “Dit is ‘n bewys dat meeste munisipaliteite bestuur word deur onbevoegde en onkundige amptenare wat poste beklee weens kaderontplooiing deur die regering. Selfs die OG erken in sy verslag dat die kernoorsaak van die swak oudits, amptenare is wat in sleutelposisies is wat nie die minimum bevoegdheid en vaardighede besit nie. Die gevolg is dat 71% van die munisipaliteite van konsultante gebruik maak wat betref finansiële verslagdoening. Dit beteken belastingbetalers betaal vir dienste wat nie gelewer word deur amptenare nie en moet nou nog ekstra opdok vir konsultante.” Groenewald het gesê dit is geen wonder dat munisipale dienste in Suid-Afrika van die duurste is nie. “Dit is ook duidelik dat die regering se sogenaamde ‘Operasie Skoonoudit (2009-2014)’ waarvolgens alle plaaslike regerings in 2014 skoon oudits moet ontvang, totaal misluk het. Die Vryheidsfront Plus dring daarop aan dat onbevoegde amptenare dadelik afgedank word,” het Groenewald gesê.